**Забароны ці забабоны?**

**Пошукі адказу на спрэчныя пытанні, звязаныя з узнікненнем забарон на будні дзень і на свята**

Духоўны свет нашых продкаў, фантазія, гумар і талент адбіліся ў звычаях і абрадах, гульнях і песнях. І сёння мы можам сказаць, што важнае месца ў жыцці чалавека займаюць разнастайныя павер’і, прыметы, чарадзействы, забароны або прымхі. Усім добра вядома, што ў старажытнасці чалавек зачастую не мог патлумачыць нейкія змены ў яго жыцці ці прыродныя з’явы, таму многае было звязана з верай у існаванне нячыстай сілы, якая магла адвесці ад чалавека бяду ці, наадварот, пакараць. Тады і ўключалася фантазія чалавека, а яго сувязь з прыродай прымушала сачыць за зменамі ў жывой і нежывой прыродзе. Так назапашваўся вопыт, які перадаваўся ад пакалення да пакалення. Нашы продкі спрабавалі разгадаць многія тайны прыроды, бо ад гэтага зачастую залежаў будучы ўраджай і ўсё жыццё селяніна. Так, жыццё і дабрабыт нашых продкаў цалкам залежалі ад штодзённай працы на зямлі. І вельмі важным было веданне прыродных законаў, таму што, пільна ўглядаючся ў навакольны свет, людзі пачалі заўважаць пэўную сувязь паміж некаторымі прыроднымі з’явамі і вынікам сваёй працы.

**Як з’явіліся забароны**

У народзе кажуць: “ Ад парога хату не мятуць”. А ці так важна, як трэба месці хату, бо самае галоўнае, каб у хаце было чыста. Гэтую забарону і ў наш час можна пачуць не толькі ў вясковай хаце, але нават і ў гарадской кватэры. І перш чым пачаць наша даследаванне гісторыі з’яўлення забаронаў у жыцці чалавека, варта прыгадаць тое, што такое забароны, а для гэтага звернемся да “Тлумачальнага слоўніка беларускай мовы”, слоўнік дае наступнае тлумачэнне:

“Забараніць – не дазволіць. *Забарвніць моцна размаўляць.”*

Атрымліваецца , што забароны – гэта наказ не рабіць чаго-небудзь.

Згадзіцеся: жаданне абараніць сябе ад невядомых сіл ці стварыць для сябе спакойнае, шчаслівае жыццё і прывяло да таго, што з’явілася вялікая колькасць розных прымет, вераванняў, забаронаў, прымхаў. Усе гэтыя паняцці вельмі цесна звязаны паміж сабой.

Што датычыцца забаронаў, то, як і народныя прыметы, з’явіліся яны невыпадкова. На працягу многіх стагоддзяў чалавек заўважаў, што пад уплывам тых ці іншых абставін адбывалася ў яго жыцці нейкая падзея. Веды назапашваліся, а пасля перадаваліся ад пакалення да пакалення.

Усе існуючыя забароны ўмоўна можна падзяліць на містычныя, забароны язычніцкага паходжання, бытавыя (іх самая вялікая колькасць) і рэлігійныя або царкоўныя .

Містычныя забароны часцей за ўсё звязаны з са светам памерлых або духаў і маюць засцерагальнае значэнне . Забароны ў язычнікаў узнікалі па той прычыне, што кожны ведаў, што належыць багам, а што не, і ніхто не ішоў супраць Роду і супраць Прыроды.

Бытавыя забароны часцей за ўсё папярэджвалі, засцерагалі ад небяспекі. Напрыклад, ад фізічных траўмаў ці хвароб.

Рэлігійныя або царкоўныя ўзніклі пасля ўвядзення на Русі хрысціянства. У Бібліі, гэтай Свяшчэннай Кнізе, апісана стварэнне свету па Слове Божым. Згодна звесткам, Усявышні ствараў свет шэсць дзён, а на сёмы – адпачываў ад працы. Сэнс забароны працаваць у святочныя дні будзе наступны: чалавек павінен адпачываць ад фізічнай працы, на свята павінна быць галоўным Божае, а не чалавечае. Неабходна ў малітве адпачыць душой, каб з’явіліся сілы працаваць далей, у іншыя дні.

Сёння нам пакуль што цяжка сказаць пра тое, як забароны ўзніклі таму, што нейкая падзея ў жыцці чалавека магла б не адбыцца, калі б не было таго ці іншага ўчынка. А можа, гэта проста супадзенне? Але як бы там ні было, чалавек за ўсім назіраў, назапашваў веды, а пасля перадаваў сваім нашчадкам.

Варта адзначыць, што забароны – гэта адзін з відаў прымхаў ці , як у народзе кажуць, забабонаў. І трэба з гэтым у пэўнай ступені разабрацца.

Што ўяўляюць сабой забароны? Гэта – скрыты страх перад тым, што адбудзецца, калі пераступіць цераз забарону, аслухацца. Чалавек можа выканаць перасцярогу сваіх продкаў і тым самым папярэдзіць няшчасці ці непрыемнасці, якія маглі б з ім здарыцца. Чаму ж так адбываецца? Каб усё зразумець, трэба добра разабрацца з тым, як забароны ўздзейнічаюць на нас. Мы, людзі, павінны знайсці тлумачэнні таму, па якой прычыне мы чагосьці баімся , як тое, чаго мы баімся, можа аказаць уплыў на наша жыццё і змяніць яго ў лепшы ці горшы бок.

Давайце звернемся да выказванняў славутасцей пра забароны і прымхі. Вось некаторыя з іх: Жан Жак Русо лічыў прымхі “…одним их ужаснейших бичей рода человеческого”. Эміль Заля сказаў так: “ Забароны – небяспечная штука, дапускаць іх існаванне – ёсць вядомая трусасць”.

Чалавек, які верыць у забароны, скажа, што яны збываюцца. Збываюцца, таму што ён верыць у іх, верыць, што з ім абавязкова павінна адбыцца тое, на што ўказвае забарона, гэтым самым настройвае сябе на нешта дрэннае.

Забароны па-рознаму ўздзейнічаюць на наша жыццё, усё залежыць ад таго, у якой ступені мы верым у гэта. Бывае і такое, што нешта дрэннае ці, наадварот, дабрае павінна адбыцца ў жыцці чалавека , і ён не мае магчымасці змяніць ход падзей: гэта не ў сілах чалавека, гэта – непазбежнасць . Многія забароны акружаліся магічнай таямнічасцю, шэрагам патрабаванняў, парушэнне якіх ва ўяўленні людзей магло прынесці шмат шкоды. Таму так трывала ўраслі ў свядомасць чалавека карэнні розных прымет, вераваннняў, прымхаў.

Згадзіцеся: цікава было б прасачыць гісторыю ўзнікнення самых распаўсюджаных забаронаў і зняць з іх покрыва “тайны”. Але забароны існуюць з зараджэння цывілізацыі і да нашых дзён. Мільёны людзей ва ўсім свеце зусім не збіраюцца адказвацца ад іх. Вельмі складана растлумачыць, як зараджаюцца забароны.

**Забароны, запісаныя на Лідчыне**

У Лідскім раёне ёсць тры цудоўныя вёскі: Дылева, Паперня і Серафіны. Да жыхароў гэтых вёсак мы і звярнуліся за дапамогай. Увесь сабраны матэрыял нам дазволіў вызначыць тое, што ў народзе існуюць забароны абрадавыя, рэлігійныя і на кожны дзень.

Што б ні адбывалася ў жыцці чалавека – вяселле, пахаванне, радзіны ці якая-небудзь значная працоўная падзея – забароны, ці, як мы прывыклі гаварыць, забабоны, пранікалі ва ўсе моманты яго жыцця .

Самыя старажытныя забароны былі звязаны з хлебам і працай. Некаторыя мы запісалі ў вёсках Дылева, Паперня і Серафіны , што ў Лідскім раёне. Іх мы прадстаўляем вашай увазе.

- Нельга пакідаць недаедзены кавалак хлеба: напаткае цяжкая доля ці можна аўдавець.

- Нельга крышыць ці ламаць хлеб: сапсуеш сваё жыццё.

- Нельга класці хлеб на голы стол: ты і твая сям’я каб не памерлі галоднай смерцю.

- Нельга класці хлеб уніз верхняй скарыначкай: перавернеш сваё жыццё, зменіш да горшага.

- Дзяжу, у якой рашчынялі хлеб, забаранялася пазычаць: дзяжа сапсуецца і хлеб не будзе ўдавацца.

- Серп пад час жніва не пазычалі: чужы серп рэзаць не будзе.

- Голым серп несці дадому нельга: могуць урачы, і серп не будзе жаць.

- Жыта нельга касіць: яму трэба кланяцца, і рабілі гэта толькі жанчыны.

- Сярпом забаранялася жаць траву ці крапіву: можна нашкодзіць будучаму ўраджаю.

**Забароны, якія выкарыстоўваліся пад час абрадаў**

- Цяжарнай жанчыне забаранялася пераступаць цераз вяроўкі ці дрот: пупавіна, як вяроўка , можа абвіць шыю дзіцяці.

- Нельга пакідаць незавешаным люстэрка ў хаце, дзе ёсць нябожчык: у хату праз яго можа трапіць зло са свету памерлых.

- Нельга на вяселлі маладой спяваць, весяліцца: сямейнае жыццё будзе невясёлым.

- Нельга нявесце даваць мераць вэлюм і пальчаткі незамужнім сяброўкам: маладога могуць лёгка звесці.

- Нельга сяброўкам маладой глядзецца ў люстэрка перад нявестай: могуць адбіць маладога.

- Пасля абмену пярсцёнкамі нельга жаніху ці нявесце браць у рукі скрыначку, дзе ляжалі пярсцёнкі : браць скрыначку дазвалялася нежанатаму маладому чалавеку ці незамужняй сяброўцы. Так яны у хуткім часе напаткаюць сваё сямейнае шчасце.

- Нельга на працягу ўсяго вяселля станавіцца паміж маладымі: можа ў хуткім часе брак разбурыцца.

- Нельга маладому першаму бачыць нявесту ў вясельнай сукенцы, нельга фатаграфавацца на фоне царквы, нельга разбіваць люстэрка перад вяселлем, нельга дарыць маладым нажы і відэльцы: будуць у сям’і сваркі і разлад.

- Нельга маладой замуж выходзіць у басаножках: будзе цяжка разжыцца.

- Нельга жаніху бачыць сукенку нявесты да вяселля: можа быць бяда, або вяселле раскідаецца.

- Букет жаніха нявеста не павінна выпускаць з рук: выпусціш букет – і шчасце можа адляцець, як птушка.

- Нельга ладзіць вяселле ў маі: у маладых будзе неспакойнае жыццё, будуць маяцца.

**Забароны, якія дзейнічалі пад час вялікіх свят ці прысвяткаў**

**-** Забараняецца займацца ў святочны дзень той працай, якую можна перанесці на будні дзень: гэта грэх.

**-** Забараняецца ў святочны дзень займацца паляваннем, забіваць жывёл: гэтым можна наклікаць на сваю сям’ю няшчасці, адвярнуць ад сябе поспех.

**-** У дзень на Ілью Прарока і пасля яго забараняецца купацца ў адкрытых вадаёмах: можна моцна захварэць або ўтапіцца.

**-** Нельга на царкоўнае свята расчэсваць валасы: куры будуць агарод драць.

**Забароны, што былі ў паўсядзённым жыццці**

- Нельга выносіць смецце з хаты пасля заходу сонца: пачынае валадарыць нячыстая сіла, чалавек ніколі не зможа разжыцца.

- Нельга нічога на сабе прышываць ці зашываць: можна прышыць (страціць) памяць.

- Нельга есці над раскрытай кнігай ці чытаць у час яды: заясі (страціш) памяць.

- Нельга месці ў хаце, калі госць толькі выйшаў за парог: вымятаеш гэтага чалавека з хаты, і ён сюды больш ніколі не вернецца.

- Нельга зброю браць у рукі жанчынам і дзецям: зброя можа страціць сваю сілу.

- Нельга пераступаць праз серп: будзе балець спіна.

- Нельга грошы перадаваць з рук у рукі: абавязкова будуць непатрэбныя растраты.

- Нельга браць сабе знойдзеныя грошы: можна наклікаць на сябе і на сваю сям’ю няшчасце.

- Нельга вядро са смеццем ставіць насупраць уваходных дзвярэй: можна нашкодзіць здароўю ўсім членам сям’і.

- Нельга будаваць хату побач з могілкамі, турмой ці бальніцай: жыццё будзе цяжкім, складаным.

- Нельга ў гасцях мыць посуд: можна вымыць спакойнае жыццё і гармонію сям’і, могуць ўзнікнуць незапланаваныя, непатрэбныя траты грошай. А калі ў хаце ёсць хоць адна незамужняя дзяўчына ці жанчына, то гэта можа аказаць уплыў на далейшае яе адзіноцтва.

**Заключэнне**

Забароны дзіўным чынам увайшлі ў жыццё людзей і аказваюць вялікі ўплыў на прыняцце тых ці іншых рашэнняў. Забароны або забабоны – так назавем гэтую з’яву ў жыцці людзей – гэта і ёсць жаданне зразумець незразумелае.

Згадзіцеся, што забароны з’яўляюцца механізмам абароны, самадапамогі. Той, хто верыць у забароны, больш уразлівы, ён верыць у нейкую звышсілу, якая можа нашкодзіць. Каб гэтага не адбылося, трэба спадзявацца больш на сябе. Смеласць і рашучасць дазваляюць нам жыць поўным, яркім жыццём, не баючыся нейкіх непазбежных падзей.

Спіс выкарыстанай літаратуры

1. Святы і абрады беларусаў. – 3-е выд. / В. Ліцвінка. – Мн.: Беларусь, 2001. – 190 с.: іл.

2. Спадчына маёй краіны: матэрыял для азнаямлення дзяцей з гісторыяй і культурай Беларусі. У дзвюх частках. Ч.2 / склад. І.К.Грышкевіч. – 3-выд. – Мазыр : Содействие, 2008. – 124 с.

3. Тлумачальны слоўнік беларускай мовы: для сярэдн. Школы – 3-е выд., пераапрац. і дап. – Мн.: Нар. асвета, 1979 – 334 с.